**בבית משפט המחוזי בירושלים ת"פ .**

**המאשימה: מדינת ישראל**

באמצעות פרקליטות מחוז ירושלים - פלילי

רח' עוזי חסון 4 ירושלים, מיקוד 94152

טלפון: 02-6208177 פקס: 02-6246113

**- נ ג ד -**

**הנאשם: אילן אברמוב**

שם האב: ...

יליד 1967

ת"ז ...

כתובת לא ידועה

**כתב אישום**

הנאשם מואשם בזה כדלקמן:

**חלק כללי**:

1. בזמנים הרלבנטיים לכתב האישום, היה הנאשם מצוי בהליכי כינוס נכסים ופשיטת רגל, ובעל חובות מוצהרים של כ- 12 מיליון ₪.
2. במועד שאינו ידוע במדויק למאשימה, במהלך שנת 2015, החל הנאשם לעבוד בחנות "טבע נט" שממוקמת ברחוב אגריפס 99 בירושלים (להלן: "**טבע נט**").
3. במועד שאינו ידוע במדויק למאשימה בחודש דצמבר 2015 הכיר הנאשם דרך אתר היכרויות את א.א. (להלן: "**א.א.**") והשניים הפכו לזוג.
4. מסוף 2015 ועד לאוגוסט 2018 (להלן: "**התקופה הרלוונטית לכתב האישום**"), עשה הנאשם בחשבונות הבנק של א.א. ושל "טבע נט" כבתוך שלו לצורך מימוש מטרותיו כפי שיוצג להלן במסגרת כתב אישום זה.
5. במהלך התקופה הרלוונטית לכתב האישום, ביצע הנאשם מספר רב של מעשי מרמה, לצד עבירות נוספות, הציג מצגי שווא וטענות כזב בפני מספר אנשים (להלן: "**המתלוננים**"), והכל במטרה להונות, לקבל מהם במרמה כספים בהיקף רב ולגנוב אותם מהם, כפי שיפורט להלן.
6. הנאשם הציג למתלוננים מצג שווא לפיו שמו הוא "אילן אברהם" או "לוני" במטרה להסתיר את שמו האמיתי. הוא הציג עצמו בכזב כאיש עסקים אמיד ובעל עסקים רבים, ביניהם חנות "טבע נט", "חנות השווארמה", חנות "כפר השעשועים" ועוד. כמו כן הציג עצמו כבעלים של "חניון השומרון" הצמוד לחנות "טבע נט", ובעל קרקעות בחדרה.
7. הנאשם תיאר למתלוננים בכזב כי הוא יוזם ומנהל פרויקטים ועסקאות שונות הקשורים בחלקם לחנות "טבע נט" הנמצאת לכאורה בבעלותו, ושכנע את המתלוננים להשקיע באמצעותו את כספם באותם עסקאות ופרויקטים באופן שיניב להם תשואות גבוהות כביכול.
8. הנאשם נהג לתת לספר למתלוננים שבכספם היה מעוניין, שבעבר השקיעו דרכו אנשים אמידים וכן נהג לספר על קשריו כביכול עם דמויות מוכרות ובעלות מעמד, זאת ביודעו כי אין הדבר אמת.
9. הנאשם נהג להחזיר חלק מהכספים שהושקעו אצלו למתלוננים, כמצג שווא לפיו מדובר ב"רווחים מההשקעה". בדרך זו שימר הנאשם את אמונם של המתלוננים וגרם להם להשקיע סכומים נוספים. בפועל מדובר היה בכספים שהשקיעו מתלוננים אחרים או בכספים של "טבע נט".
10. הנאשם אף נתן לחלק מהמתלוננים המחאות ביטחון בגובה הסכום שהשקיעו, זאת על מנת לייצר עבורם מצג שווא של ביטחון, המחאות אלה לא נפרעו.
11. הנאשם לא השקיע את הכספים כפי שתיאר אלא השתמש בהם לצרכיו האישיים, ביניהם הימורים בחנות הפיס של ב.ב. ברחוב אגריפס (להלן: "**חנות הפיס**").
12. במהלך ביצוע העבירות המתוארות לעיל ואשר יפורטו במסגרת האישומים שלהלן, קיבל הנאשם במרמה סכומי כסף המהווים "רכוש אסור" כהגדרתו בסעיף 3 לחוק איסור הלבנת הון, התש"ס-2000.
13. הנאשם ביצע פעולות רבות אשר נועדו להסתיר או להסוות את מקור הרכוש האסור, את זהות בעלי הזכויות בו, את מקומו, את תנועותיו ואת עשיית הפעולות בו ובכך ביצע עבירות של הלבנת הון, בהיקף כספי של כ -7,614,507 ₪ לפחות.
14. הנאשם לא דיווח לרשות המסים בנוגע לכספים אשר קיבל במהלך ביצוע הפעולות המתוארות לעיל, לא שילם מס הכנסה אשר היה חייב לשלם בגין קבלת הכנסות בהיקף של 7,898,719 ₪, לא קיים דרישות מסוימות והשתמש במרמה, ערמה ותחבולה במטרה להתחמק מתשלום מס, הכל כפי שיפורט להלן.
15. בסה"כ, קיבל לידיו הנאשם, במרמה או בגניבה, סך כולל של 7,614,507 ₪, הכל כפי שיפורט בכתב אישום זה.
16. חלק כללי זה הינו חלק בלתי נפרד מכתב האישום.

**אישום 1- פרשת "טבע נט" וג.ג.**

* 1. העובדות

1. "טבע נט" היא חנות למוצרי בריאות בבעלותן של ג.ג., ילידת 1940 (להלן באישום זה: "**המתלוננת**"), המחזיקה 90% ממניות החנות, ואחותה ד.ד., ילידת 1944 (להלן באישום זה: "**ד.ד.** ") שמחזיקה 10% ממניות החנות.
2. המתלוננת היא מנהלת "טבע נט" בפועל וד.ד.עובדת בחנות.
3. **במועד שאינו ידוע למאשימה במדויק, בסוף שנת 2015 פרסמה המתלוננת מודעת "דרושים" בפתח החנות וחיפשה עובד.**
4. **הנאשם הגיע לחנות והציע עצמו כעובד. הוא הציג עצמו כאדם שנכשל בעסקיו, סיפר שהוא** חסר בית, שאין לו חשבון בנק **וביקש לא לשאול אותו שאלות אישיות**.
5. המתלוננת העסיקה את הנאשם ובתחילה דאגה לו לאוכל ולבגדים ושילמה לו "דמי כיס" של כ-2,000 ₪ לחודש במזומן, אך עד מהרה תחומי אחריותו בחנות גדלו והמתלוננת העלתה את שכרו בהדרגה, תחילה לכ-4,000 ₪ ובהמשך לכ-16,500 ₪.
6. הנאשם יצר בפני המתלוננת מצג שווא לפיו הוא פועל במסירות לטובת החנות ומגדיל את רווחיה. כתוצאה מהמצג, נתנה המתלוננת בנאשם אמון מלא ואפשרה לו גישה מוחלטת לכספים ולשיקים של "טבע נט". בהמשך, נוכח האמון שנתנה בנאשם, הפחיתה המתלוננת את שהותה בחנות לכדי 2-3 פעמים בשבוע והנאשם מילא את מקומה ביתר הזמן.
7. במועד שאינו ידוע במדויק למאשימה הפך הנאשם להיות מנהלה בפועל של "טבע-נט".
8. כחלק ממצג השווא לפיו הוא מגדיל את רווחי החנות, **אמר הנאשם למתלוננת בכזב, כי יש כמות גדולה של הזמנת מוצרים מהחנות, ביודעו כי לא כך הם פני הדברים (להלן: "**מצג המשלוחים**"). לצורך ביסוס מצג המשלוחים, נהג הנאשם לכנס את עובדי החנות בימים בהם היתה המתלוננת מגיעה ויחד היו מכינים כמות גדולה של חבילות מוצרים של "טבע נט".**
9. **בהתבסס על מצג המשלוחים, האמינה המתלוננת שכמות המשלוחים וההכנסות של החנות גדלו משמעותית בזכות הנאשם ובתגובה הגדילה את שכרו ואת תחומי אחריותו ואפשרה לו יותר חופש פעולה.**
10. **בפועל, לאחר מספר ימים, היה מנחה הנאשם את עובדי החנות לפרק את המשלוחים, להחזיר את חלק מהמוצרים למקומם בחנות, ואת חלק מהמשלוחים היה מנחה לשלוח לביתה של א.א. זוגתו ולמקום עבודתה. בכך שלח יד במרמה במוצרי החנות והעבירם לשימושו שלו או של אחר.**
11. הנאשם אמר למתלוננת בכזב, כי הוא משתמש בהמחאות של "טבע נט" לצורך תשלום לספקים ותפעול שוטף של החנות, אך בפועל ניצל את גישתו והשתמש בהן גם לצורך מטרותיו האישיות כפי שיפורט להלן, בין היתר להימורים ולמתן המחאות ביטחון למתלוננים אחרים אותם הוליך שולל.
12. הנאשם עדכן את המתלוננת במצב הכלכלי של החנות, בחשבוניות ובהזמנות שהתקבלו והיא הסתמכה עליו ולא וידאה את פעולותיו מתוך אמון כי פועל לטובת "טבע נט".
13. לנוכח מצגי השווא שתוארו לעיל ולנוכח יחסי האמון והקרבה בין הנאשם למתלוננת, התאפשר לנאשם להשתמש בשיקים של "טבע נט" למטרות שונות ובאופן ששירת את פועלו בכל מעשי המרמה המיוחסים לו בכתב האישום.
14. **על מנת להשתמש בהמחאות של "טבע נט" מבלי לקבל את אישורה של המתלוננת חתם הנאשם על חלק מהשיקים באמצעות חותמת החברה אליה היתה לו גישה וחתם בחלקם בכתב ידו את חתימתה של המתלוננת.**
15. **במועד לא ידוע למאשימה במהלך בשנת 2017 שכנע הנאשם את המתלוננת לפתוח חנות נוספת שתהיה בבעלותה של "טבע נט"- "**חנות השווארמה**" (להלן גם-"החנות").**
16. **עובר לחודש ספטמבר 2017 הכיר הנאשם את ה.ה.(להלן באישום זה: "**המתלונן**"), שהיה בעל מסעדה בצומת פת בירושלים.**
17. **בחודש ספטמבר 2017 לערך, פנה הנאשם יחד עם המתלוננת למתלונן, הציג את עצמו כשותף ב"טבע נט", והציע לו להפעיל את חנות השווארמה. בהמשך כרת עמו חוזה הפעלה של החנות ל-10 שנים.**
18. **הנאשם והמתלוננת סיכמו עם המתלונן כי הוא ישקיע כעת מכספו בהחלפת הציוד לחנות השווארמה וכי הכסף יוחזר לו בהמשך, זאת כאשר המתלוננת מאמינה שכך אכן יקרה והנאשם יודע שאין בכוונתו לעשות כן.**
19. בחודש אפריל 2018 החל המתלונן להפעיל את חנות השווארמה, ומאחר שהאמין למצג השווא של הנאשם לפיו ישופה על השקעתו, השקיע מכספו בהחלפת הציוד לחנות.
20. במועד שאינו ידוע במדויק למאשימה עובר לחודש יולי 2018 העבירה "טבע נט" באמצעות המתלוננת לנאשם סכום שאינו ידוע במדויק לצורך קניית ציוד לחנות ושכר למתלונן, אך הנאשם לא העביר למתלונן את הכספים והשתמש בהם למטרותיו האישיות.
21. ביום 3.8.18, על מנת להניח את דעתו של המתלונן כי הכסף יוחזר לו, העביר הנאשם למתלונן 4 המחאות ביטחון מהחשבון של "טבע נט", שתיים על סך 250,000 ₪ ו-שתיים על סך 35,000 ₪. זאת ללא ידיעת "טבע נט" והמתלוננת.
22. בנוסף למתואר לעיל, הנאשם שלח יד במרמה בכספים של "טבע נט" ובהמחאותיה אשר החזיק בהם כדין וניתנה לו הגישה אליהם מתוקף תפקידו כעובד והשתמש בהם למטרותיו האישיות ועל מנת לתחזק את מצגי השווא המפורטים באישומים השונים שלהלן באופן הבא:
23. הנאשם שלח יד בכספיה של "טבע נט" בסכום כולל של 564,780 ₪ בהם השתמש למטרת הימורים בחנות הפיס בבעלותו של ב.ב.. (מצ"ב טבלה מפורטת **כנספח א'** המצ"ב ומהווה חלק בלתי נפרד מכתב אישום זה)
24. הנאשם שלח יד ב- 72,336 ₪ נוספים של "טבע נט" אותם נתן לו.ו., מכר שלו, חלק כשכר ורובו כהחזרים על חובות עבר שחב לו הנאשם.
25. לי.י., אביה של א.א. בת זוגו של הנאשם, המתלונן באישום 7 להלן, נתן הנאשם המחאת בטחון המשוכה על חשבון "טבע נט" בסך של 2,933,000 ₪ כגובה הסכום שהשקיע מור דרך הנאשם.
26. לז.ז. ויא.יא., המתלוננים באישום 3, נתן הנאשם 4 המחאות בטחון בסך כולל של 628,000 ₪ בגובה השקעתם ובמטרה לייצר אמינות במצג השווא שהציג להם.
27. באמצעות המחאות הביטחון שניתנו, קיבל הנאשם במרמה את אמון המתלוננים ואת ביטחונם וכך קיבל מהם סכומי כסף נוספים שאפשרו לו להמשיך את התנהלותו המרמתית. בנוסף, העמיד הנאשם את "טבע נט" בסיכון כלכלי בכך שחילק המחאות בטחון בסכומים גבוהים ללא ידיעתה וכשאין ביכולתה לפרוע את חלקן.
28. במהלך תקופת ההעסקה של הנאשם, מסוף 2015 ועד לאוגוסט 2018, החזיר הנאשם כ-350,000 ₪ מחשבון הבנק של א.א. זוגתו ל"טבע נט" ולמתלוננת.
29. כאשר המתלוננת החלה לחשוד, בין החודשים יולי 18 ועד ספטמבר 18, נתן הנאשם שיקים נוספים מהחשבון של א.א. למתלוננת בסך 622,050 ₪, אך הם לא כובדו על ידי הבנק.
30. במעשיו המתוארים קיבל הנאשם מ"טבע נט" במרמה גישה לחשבון הבנק של החנות, למוצריה ולהמחאות שלה, קיבל במרמה מהמתלוננים ומ"טבע נט" כספים ומוצרים מהחנות ואף קיבל את הניח את דעתם של מתלוננים אחרים בכתב אישום זה וקיבל את כספם כתוצאה מהמחאות הביטחון של "טבע נט" שנתן להם, זאת בנסיבות מחמירות המתבטאות בריבוי עבירות המרמה, שיטתיותן, תחכומן והיקפן. הנאשם גם גנב כספים מ"טבע נט" בסך שלא יפחת מ- 564,780 ₪ בכך ששלח יד במרמה בכספים אשר החזיק בהם כדין וניתנה לו הגישה אליהם מתוקף תפקידו כעובד.
31. **הוראות החיקוק לפיהן מואשם הנאשם**
32. **קבלת דבר במרמה בנסיבות מחמירות –** עבירה לפ**י** ס' 415 לחוק העונשין, תשל"ז- 1977 (להלן "החוק") (ריבוי עבירות).
33. **גניבה בידי עובד**- עבירה לפי 391 בנסיבות סעיף 383(א)(2) לחוק (ריבוי עבירות).

**אישום 2- פרשת ט.ט.**

1. **העובדות**
2. במועד שאינו ידוע במדויק, במהלך שנת 2015 ומספר חודשים לפני הנאשם, החלה ט.ט., ילידת 1954 (להלן באישום זה: "**המתלוננת**"), לעבוד ב"טבע נט".
3. כאשר הנאשם החל לעבוד בחנות כמתואר באישום 1 לעיל, נרקמה היכרות בינו לבין המתלוננת.
4. בתחילה הגיע הנאשם במראה מרושל שכלל בגדים פשוטים וזקן והציג עצמו כחסר בית. המתלוננת, שריחמה עליו, קנתה לו בגדים ואוכל ונוצרה ביניהם מערכת יחסים של קירבה ואמון. עם הזמן היתה המתלוננת עדה להתפתחותו של הנאשם וקידומו ב"טבע נט".
5. הנאשם תיאר בפני המתלוננת, כי הוא מנהל בכיר ב"טבע נט" יחד עם ד.ד.וג.ג. ומשכך ראתה בו כמעסיק שלה, דבר שחיזק את האמון שנתנה בו. בנוסף לכך הציג בפניה הנאשם מצג שווא לפיו הוא בעל מגרש בחדרה ובעל עסקים רבים שמניבים תשואה גבוהה.
6. במהלך תקופת ההיכרות, הציע הנאשם למתלוננת להשקיע מכספה במספר פרויקטים שיניבו לה כביכול תשואה גבוהה, זאת ביודעו שכספה לא יושקע בפרויקטים האמורים ואין כל ייתכנות שאלו יניבו עבורה תשואות כלשהן, כפי שיפורט להלן.
7. הנאשם ביקש מהמתלוננת להעביר את כספי ההשקעה בהעברות לחשבון הבנק של א.א. או לחילופין בהמחאות פתוחות, מבלי שתמלא בהן את שם המוטב.
8. מצג העושר ויחסי האמון בין המתלוננת לנאשם יצרו כר פורה ונרחב לחיזוק תחושת הביטחון של המתלוננת, להסרת חששות מצידה ולאי עריכת בדיקות ביחס למוטבים בהמחאות שהעבירה או ביחס לרווחי ההשקעות כפי שיפורט להלן.
9. בין התאריכים 11.3.16 ועד 4.3.18 (להלן באישום זה: "**תקופת המרמה**") העבירה המתלוננת לנאשם סכום כולל של 1,504,437 ₪ בהתבסס על מצגי השווא שהציג בפניה כפי שמפורט באישום זה. הכספים הועברו באופן הבא: 1,075,000 ₪ בהמחאות פתוחות (מצ"ב טבלה מפורטת **כנספח ב'** המצ"ב ומהווה חלק בלתי נפרד מכתב אישום זה), ועוד 83,834 פאונד בריטי - 429,437 ₪, כשווים באותו מועד, בהעברות לחשבון הבנק של א.א. (מצ"ב פירוט ב**נספח ג'** המצ"ב ומהווה חלק בלתי נפרד מכתב אישום זה).
10. במהלך תקופת המרמה, במטרה להניח את דעתה של המתלוננת וכחלק ממצג השווא, העביר לה הנאשם סכומי כסף אשר נחזו להיות תשואות על השקעתה או המחאות בטחון על סכום הכסף שהשקיעה, כמפורט להלן:
11. במשך התקופה כולה העביר הנאשם למתלוננת 48,000 ₪ במזומן.
12. בחודש מרץ 2018 העביר הנאשם למתלוננת 50,000 ₪ בהמחאות מחשבון הבנק של א.א..
13. בין החודשים אוקטובר- נובמבר 2017, העביר הנאשם למתלוננת 435,000 ₪ בהמחאות מחשבון הבנק של א.א., חלקם כהמחאות בטחון, מתוכם נפרעו וכובדו 110,000 ₪ בלבד.
14. בפועל הנאשם כלל לא השקיע את כספה של המתלוננת בפרויקטים המתוארים והכספים שקיבלה לא היו כספי תשואה.
15. הנאשם הונה את המתלוננת בכמה עסקאות, כמפורט להלן:

עסקת האינטרנט

1. במועד שאינו ידוע במדויק למאשימה, בתחילת שנת 2016, סיפר הנאשם למתלוננת בכזב כי הוא מתכנן להקים אתר אינטרנט ל"טבע נט" שבו יימכרו מוצרי החנות.
2. הנאשם הציע למתלוננת להשקיע כספים בהקמת אתר האינטרנט ובהמשך תוכל ליהנות מהרווחים (להלן: "**עסקת האינטרנט**"), זאת ביודעו כי אין בכוונתו להקים אתר לחנות בשלב זה וכי מטרת הכספים היא למימוש מטרותיו האישיות.
3. לנוכח מצג השווא, העבירה המתלוננת סכום של כ-200,000 ₪ למטרת השקעה בעסקת האינטרנט.
4. הנאשם לא הקים אתר אינטרנט לחנות באותה העת ולא העביר את הכספים ל-"טבע נט" לצורך הקמת אתר אינטרנט כפי שתיאר אלא השתמש בהם לצרכיו האישיים.

עסקת השווארמה

1. במועד שאינו ידוע במדויק למאשימה, בסמוך לחודש אוגוסט 2017, הציע הנאשם למתלוננת להשקיע בחנות השווארמה מושא אישום 1 לעיל (להלן: "**עסקת השווארמה**").
2. הנאשם סיפר למתלוננת כי הוא וג.ג. מתכננים לקנות חנות שווארמה שתהיה חנות בת של "טבע נט" וכי הם מתחלקים בה 50%-50%. הנאשם הציע למתלוננת להיכנס איתו לשותפות ב-50% שבבעלותו כך שכל אחד מהם יקבל 25%, זאת בידיעה שאין הדבר אמת.
3. הנאשם אמר למתלוננת כי עליה להעביר אליו כספים על מנת שיוכל לשלם לספקים לצורך הקמת חנות השווארמה והציג בפניה מצג שווא לפיו תרוויח רווחים גבוהים מהעסקה, זאת ביודעו, כי אין בכוונתו להשקיע את כספה בעסקת השווארמה וכי היא לא עתידה לקבל רווחים.
4. במטרה להסתיר מג.ג., בעלת "טבע נט", את מצג השווא, הנחה הנאשם את המתלוננת לא לספר לה על העסקה ביניהם.
5. המתלוננת ביקשה מהנאשם שיחתמו על חוזה ושיציג לה מסמכים שמעידים על בעלותה וכן תשואה מההשקעה, אך הוא התחמק מלעשות כן.
6. המתלוננת העבירה לנאשם סכום של כ- 480,000 ₪ למטרת השקעה בעסקת השווארמה.
7. הנאשם לא השקיע את הכספים בעסקת השווארמה כפי שהתחייב אלא השתמש בהם לצורך הימורים בחנות הפיס.

עסקת חנות הצעצועים

1. במועד שאינו ידוע במדויק למאשימה, בסמוך לחודש אוקטובר 2017, הציע הנאשם למתלוננת להיכנס איתו לשותפות בחנות צעצועים בשם "כפר השעשועים" (להלן: "**עסקת חנות הצעצועים**").
2. הנאשם הציג בפני המתלוננת כי אדם נוסף בשם ח.ח. מויאל (להלן: "**ח.ח.**") יהיה בעל 50% מהחנות והנאשם והמתלוננת יהיו בעלים של ה-50% הנוספים בחלוקה של 25%-25%, זאת ביודעו שאין הדבר אמת.
3. הנאשם הסביר למתלוננת כי מאחר שהוא פושט רגל אין ביכולתו לחתום על החוזה ולכן היא תחתום מול ח.ח. על החוזה, אך הבטיח בכזב כי בפועל יחלקו ביניהם באחוזים וברווחים.
4. ביום 16.10.17, במטרה להניח את דעתה של המתלוננת כי הוא עתיד להחזיר לה את הכספים, וכך לבסס את בטחונה ואמונה ולקבל ממנה כספים נוספים, נתן הנאשם למתלוננת שתי המחאות ביטחון מחשבון הבנק של א.א., הראשונה על סך 250,000 ₪ והשנייה על סך 75,000 ₪.
5. ביום 31.10.17 החלה המתלוננת להעביר לנאשם המחאות לצורך עסקת חנות הצעצועים.
6. ביום 29.12.17 כשהיא מאמינה שהיא פועלת במסגרת הסכמה עם הנאשם, חתמה המתלוננת על החוזה יחד עם ח.ח..
7. במטרה להסתיר מח.ח. את המרמה, הנחה הנאשם את המתלוננת לא לספר על השותפות ביניהם לח.ח..
8. הנאשם אמר לח.ח. כי המתלוננת מהווה חתימה טכנית בלבד, זאת מאחר שהוא אינו רשאי לחתום על החוזה, וכי הוא יהיה הבעלים בפועל של ה-50%.
9. הנאשם אמר למתלוננת שעליה להעביר אליו כספים לצורך תשלום לספקים וכי הוא יעביר סכומים זהים, ביודעו כי אין הדבר אמת.
10. המתלוננת העבירה לנאשם סכום של כ-500,000 ₪ למטרת השקעה בעסקת חנות הצעצועים.
11. חנות הצעצועים נפתחה בחודש פברואר 2018 והמתלוננת עבדה בה מספר חודשים.
12. מתוך הסכום שהשקיעה המתלוננת בעסקת חנות הצעצועים, רק 85,000 ₪ עברו לחנות הצעצועים באמצעות אחר, ב.ב., מפעיל דוכן "פיס", שאצלו נהג הנאשם להמר בין השאר בסכומי כסף אותם קיבל במרמה או בגניבה כמתואר בכתב אישום זה. בשאר הסכום השתמש הנאשם לצרכיו האישיים.
13. הנאשם לא העביר את יתרת הסכום שקיבל מהמתלוננת ושהתחייב להעביר לח.ח. במסגרת עסקת חנות הצעצועים ולא הוסיף סכומי כסף זהים מעצמו, וכתוצאה מכך נוצרו לח.ח. חובות של כ-300,000 ₪.

המגרש בחדרה

1. במהלך תקופת המרמה, וכחלק ממצג השווא, הציג הנאשם בפני המתלוננת כי הוא בעל מגרש בחדרה (להלן: "**המגרש בחדרה**") ביודעו שאין זו אמת ואין לו בעלות במגרש בחדרה.
2. הנאשם המשיך וטען בכזב, כי הוא עתיד לבנות בניין דירות במגרש וכי מדובר בהשקעה רווחית ביודעו שאין הדבר אמת.
3. לנוכח מצג השווא המתואר לעיל, העבירה המתלוננת לנאשם סכום שאינו ידוע במדויק למאשימה למטרת השקעה במגרש.
4. הנאשם השתמש בכספים לצרכיו האישיים.

סיכום

1. לנוכח כל המתואר לעיל, בין התאריכים 11.3.16 ועד 4.3.18 קיבל הנאשם מהמתלוננת במרמה כספים וכן שלח יד במרמה בכספים שהופקדו אצלו במטרה שישתמש בהם למטרת השקעה כמפורט לעיל, לשימושו שלו. כל זאת בסכום שלא יפחת מ- 1,504,437 ₪**.**
2. הנאשם החזיר למתלוננת סכום של 208,000 ₪ כמפורט לעיל.
3. במעשיו המתוארים, קיבל הנאשם מהמתלוננת כספים במרמה, בנסיבות מחמירות המתבטאות בריבוי עבירות המרמה, תחכומן, שיטתיותן והיקפן וכן שלח יד במרמה בכספים שהופקדו אצלו על מנת שיישתמש בהם למטרות כמפורט.
4. **הוראות החיקוק לפיהן מואשם הנאשם**
5. **קבלת דבר במרמה בנסיבות מחמירות –** עבירה לפ**י** ס' 415 לחוק (ריבוי עבירות).
6. **גניבה בידי מורשה-** עבירה לפי סעיף 383(א)(2)+393(2) לחוק (ריבוי עבירות).

אישום 3- פרשת ז.ז. ויא.יא.

1. העובדות
2. **ז.ז. (יליד 27.11.1962) (להלן באישום זה: "**המתלונן**") ויב.יב.ז"ל (להלן: "**יב.יב.**") הם אחים.**
3. **במועדים הרלוונטים לכתב אישום זה היתה יב.יב.ז"ל חולה בסרטן וחברתה הטובה ביותר של א.א.. במהלך תקופת מחלתה של יב.יב.והן לאחר מותה במאי 2018 דאגה א.א. לילדיה של יב.יב., ק' וד', ולקחה אותם לביתה.**
4. **במסגרת יחסיו עם א.א. הכיר הנאשם את המתלונן ויב.יב.ז"ל, ובין הנאשם למתלונן וליב.יב.נוצרו יחסי קרבה ואמון, שהחלו לנוכח היחסים הטובים בין א.א. ליב.יב.והעמיקו עם התרשמותם מהנאשם.**
5. **המתלונן ויב.יב.ירשו מאמם דירה בקרית יובל אותה מכרו ב-1.5 מיליון ₪ וחילקו ביניהם את תמורת הדירה בחלקים שווים .**
6. **הנאשם ידע על הירושה שקיבלו המתלונן ויב.יב.והמתלונן אף התייעץ איתו כיצד להשקיע את הכסף.**
7. **הנאשם הציג בפני המתלונן מצג שווא לפיו הוא איש עסקים אמיד, בעלים של "טבע נט" ושל חנות השווארמה וכן של "חניון השומרון" הסמוך לטבע נט וכי בבעלותו קרקע בחדרה, כל זאת בידיעה שכל האמור לעיל הינו מידע כוזב שתכליתו לרכוש את אמונו של המתלונן.**
8. **במסגרת זו אמר הנאשם למתלונן, כי הוא סוחר במוצרי "טבע נט" ומוצרי מזון בחו"ל והציע למתלונן להשקיע את כספו דרכו בתמורה לתשואה חודשית של 2%-3%. הנאשם תיאר בכזב, כי הכספים יושקעו בקניה ומכירה של מוצרים אורגניים וכי הוא מפעיל מערך של אנשים באירופה שמאתרים עבורו הזדמנויות רכישה. כל זאת בידיעה שדבריו אינם אמת.**
9. לשם חיזוק מצג השווא, ובמטרה לעודד את המתלונן להשקיע דרכו, תיאר הנאש**ם למתלונן כי הוא עושה עסקאות מסוג זה עם י.י., אביה של א.א. המוכר למתלונן, וכי י.י. מתפרנס מעסקאות אלו באופן קבוע.**
10. בין התאריכים יולי 2017 ועד יוני 2018 (להלן: "**תקופת המרמה**") קיבל הנאשם מהמתלונן במרמה ובגניבה סכום שלא יפחת מ-750,000 ₪ למטרת השקעה, ביניהם 46,000 ₪ מקופת חיסכון עבור בתו. הכספים הועברו בדרך של העברות בנקאיות לחשבונה של א.א. או בהמחאות פתוחות שהגיעו לב.ב., בעל חנות הפיס. (פירוט העברת הכספים מצ"ב כחלק בלתי נפרד לכתב אישום זה ומסומנת כ**נספח ד'**).
11. במהלך תקופת המרמה וכחלק ממצג השווא, העביר הנאשם למתלונן סכומי כסף אשר נחזו להיות התשואות, זאת במטרה להניח את דעתו של המתלונן שהכסף המושקע יוחזר אליו ולהביאו להמשיך ולהעביר סכומים נוספים. סה"כ החזיר הנאשם למתלונן כ-374,804 ₪ מהסכום במזומן, המחאות מהחשבון של א.א. או העברות בנקאיות מהחשבון של ב.ב., בעל חנות הפיס.
12. **במהלך תקופת המרמה, כחלק ממצג השווא לפיו עתיד המתלונן לקבל חזרה את כספו, נתן לו הנאשם 4 "המחאות בטחון" מחשבון הבנק של א.א., על סך 381,500 ₪ סה"כ.**
13. **במענה לשאלת המתלונן מדוע השיקים מגיעים מחשבונה של א.א., השיב הנאשם בכזב, כי א.א. נכנסה לשותפות ב"טבע נט".**
14. **המתלונן, שנתן אמון בנאשם, פנה לזוגתו באותה תקופה, יא.יא. (להלן באישום זה: "**המתלוננת**"), סיפר לה על ההצעה של הנאשם והציע לה להצטרף להשקעה.**
15. **לנוכח הרושם שהותירו שקרי הנאשם על המתלונן השתכנעה המתלוננת מפי המתלונן שהנאשם הוא איש עסקים אמיד ובעל מערך השקעות בחו"ל והעבירה לידיו באמצעות המתלונן או בהמחאות והעברות עבור א.א. כ- 109,387 ₪ לצורכי השקעה. לצורך גיוס הסכום ביקשה המתלוננת מאחיה, יג.יג., שילווה לה סכום של כ-50,000 ₪ והוא אכן הלווה את הסכום** (פירוט העברת הכספים מהמתלוננת מצ"ב כחלק בלתי נפרד מכתב אישום זה ומסומנת כ**נספח ה'**).
16. **בתקופה שלאחר מכן, במועדים שאינם ידועים למאשימה במדויק וכחלק ממצג השווא, העביר הנאשם למתלוננת באמצעות המתלונן סכומי כסף שנחזו להיות תשואות על סך כולל של 17,880 ₪.**
17. **בנוסף למתואר לעיל, במועד שאינו ידוע במדויק למאשימה בתחילת שנת 2018 לקח הנאשם את המתלונן לקרקע בחדרה והציג לו אותה בכזב כקרקע בבעלות משותפת שלו ושל ד.ד., אותה הכיר המתלונן כבעלים משותפת עם ג.ג. ב"טבע נט".**
18. **הנאשם התקשר עם המתלונן בהסכם לביצוע שיפוצים ועבודות אדריכלות בקרקע, תוך שהוא מורה לו שלא לחשוף בפני ד.ד. את עלויות העבודה.**
19. **בהתאם למוסכם, ביצע המתלונן את העבודות והעביר, לבקשת הנאשם, חשבוניות ל"טבע נט" עבור העבודה על סך 45,700 ₪. הנאשם שילם למתלונן שכר על עבודתו בהמחאות מחשבון הבנק של א.א. על סך 21,700 ₪. כספים אלה לא ניתנו מהכספים הייעודיים שנתנה לו ד.ד.לצורך העבודה.**
20. **בחודש יולי 2018 הגיע הנאשם לביתו של המתלונן בפרדס חנה ואמר לו שנפרד מא.א. והוא רוצה לעשות שינויים במערך ההשקעות שלהם. הנאשם נתן למתלונן המחאות בטחון בגובה סכום השקעותיהם של המתלוננים בשיקים של "טבע נט" ושל א.א., זאת במטרה לשמר את מצג השווא ואת האמון של המתלוננים בו, כדלקמן:**
21. **הנאשם נתן למתלונן המחאות בטחון על סך 899,500 ₪, מתוכן 518,000 ₪, בשיקים של "טבע נט" ו- 381,500 ₪ בשיקים של א.א..**
22. **הנאשם נתן למתלוננת המחאת בטחון על סך 110,000 ₪, בשיקים של "טבע נט".**
23. **המחאות הביטחון לא נפרעו.**
24. במעשיו המתוארים, קיבל הנאשם מהמתלוננים כספים במרמה בנסיבות מחמירות המתבטאות בריבוי עבירות המרמה, תחכומן, שיטתיותן והיקפן, וכן שלח יד במרמה בכספים שהופקדו אצלו למטרות השקעה.
25. **הוראות החיקוק לפיהן מואשם הנאשם**
26. **קבלת דבר במרמה בנסיבות מחמירות –** עבירה לפ**י** ס' 415 לחוק העונשין, (להלן "החוק") (ריבוי עבירות).
27. **גניבה בידי מורשה-** עבירה לפי סעיף 383(א)(2)+393(2) לחוק (ריבוי עבירות).

אישום 4- ד.ד.

א. העובדות

1. **ד.ד. (להלן באישום זה: "**המתלוננת**") היא שותפה ובעלת 10% בחנות "טבע נט".**
2. **המתלוננת מתגוררת בשכונת "עיר גנים" שבירושלים בבית שבבעלותה (להלן: "**הבית בעיר גנים**") והיא בעלת קרקע בחדרה אותה קיבלה בירושה (להלן: "**הקרקע בחדרה**").**
3. **בתקופה הרלוונטית לכתב האישום עבדה המתלוננת ב"טבע נט" והכירה את הנאשם כאשר החל לעבוד שם גם.**
4. **בין החודשים ינואר 2017 ועד נובמבר 2018 (להלן: "**תקופת המרמה**") קיבל הנאשם במרמה ובגניבה מהמתלוננת סכום שלא יפחת מ-**1,424,950 ₪, **כפי שיפורט להלן.**
5. **הבית בעיר גנים**
6. **לאחר תקופה שאינה ידועה במדויק למאשימה בה עבד הנאשם ב"טבע נט" הוא קודם בדרגות ואף רכש את אמונה של המתלוננת.**
7. **המתלוננת, אישה מבוגרת (ילידת 1944, כאמור באישום 1), נעזרה בנאשם לצורך ניהול ותחזוקת הבית בעיר גנים ולשם כך נתנה לו מפתח לבית וגישה חופשית אליו.**
8. **במועד שאינו ידוע במדויק, בתוך תקופת המרמה, סיפרה המתלוננת לנאשם כי היא מעוניינת בשיפוץ הבית בעיר גנים.**
9. **הנאשם הציג למתלוננת מצג שווא לפיו הוא יפעל לביצוע השיפוץ בביתה, זאת במטרה לקבל ממנה גישה לשיקים ולכספים שלה. לצורך ביסוס מצג השווא וחיזוק אמונה של המתלוננת החל הנאשם להפגישה עם אנשים שונים כמפורט להלן.**
10. **הנאשם הציג בפני המתלוננת את ו.ו. (להלן: "**ו.ו.**") כקבלן שיבצע שיפוצים בבית ואף הביא אותו בשלושה מקרים שונים להתרשם מהבית ולפגוש את המתלוננת. ו.ו. הציע הצעה לשיפוץ בסכום של 360,000 ₪.**
11. **בנוסף לכך, הציג הנאשם בפני המתלוננת את ז.ז. (המתלונן באישום 3, להלן באישום זה:"**ז.ז.**") כאדריכל שיתכנן את השיפוץ. ז.ז.הגיע למספר פגישות עם המתלוננת והנאשם ובנה לה תכנית לעיצוב הבית.**
12. **הנאשם אמר למתלוננת, כי הוא יטפל בהיבט הכלכלי וידאג לשלם לאנשי המקצוע ועליה להעביר לו 500,000 ₪ לשם כך.**
13. **לצורך השיפוץ ותחזוקת הבית העבירה המתלוננת לנאשם עשרות שיקים בסכום שאינו ידוע במדויק למאשימה, כאשר השיקים היו פתוחים, ללא מוטב וסכום, או לחילופין לפקודת ב.ב..**
14. **בניגוד להתחייבותו, הנאשם לא השתמש בעיקר הכסף לצורך שיפוץ כפי שהציג במסגרת מצג השווא אלא לצורך מטרותיו האישיות ובעיקר לצורך הימורים בחנות הפיס.**
15. **כתשלום על התכניות שבנו ז.ז.וו.ו., העביר להם הנאשם כספים מחשבונה של א.א., ולא מהכספים הייעודיים שנתנה המתלוננת, כמפורט להלן:**
16. **הנאשם נתן לו.ו. שיק דחוי על סך 45,000 ₪ כמקדמה על העבודה, במועד הפירעון השיק חזר בהעדר כיסוי. בהמשך העביר הנאשם לו.ו. המחאה על סך של כ-9,000 ₪. ההמחאה נפדתה.**
17. **הנאשם הנחה את ז.ז.להגיש חשבוניות על התכנית שבנה ל"טבע נט" וכי יקבל את שכרו בכפוף אליהן. ז.ז.העביר חשבוניות על סך 45,700 ₪ על התכנית שבנה והן על עבודה נוספת שעשה ב"טבע נט". הנאשם העביר לז.ז.21,700 ₪ ₪ מחשבונה של א.א. עבור העבודות.**

**הקרקע בחדרה**

1. **המתלוננת סיפרה לנאשם על קרקע בחדרה שבבעלותה.**
2. **הנאשם טען בפני המתלוננת כי ניתן להקים על הקרקע שני בניינים רבי קומות והציע לה שיפעל עבורה כך שישביח אותה ויטפל בכל מה שקשור אליה וזאת על מנת להכשיר אותה לבנייה.**
3. **הנאשם תיאר בפני המתלוננת בכזב כי הוא נוסע אחת לשבועיים לפגישות בעירייה בחדרה, במנהל ועם קבלנים שונים וזאת לצורך השבחת הקרקע.**
4. **הנאשם הציע למתלוננת לקנות קרקע סמוכה לקרקע שבבעלותה בחדרה בסכום של 250,000 ₪. הוא תיאר למתלוננת בכזב, כי הוא פועל לבצע זאת יחד עם חברו ב.ב., אותו תיאר בפניה כאיש נדל"ן.**
5. **לנוכח מצג השווא של הנאשם ולצורך השבחת הקרקע ורכישת קרקע נוספת העבירה המתלוננת לנאשם עשרות שיקים בסכום שאינו ידוע במדויק למאשימה, כאשר השיקים היו פתוחים, ללא מוטב וסכום, או לחילופין לפקודת ב.ב..**
6. **הנאשם לא השתמש בסכומים אלו להשבחת הקרקע או רכישת קרקע סמוכה בחדרה כפי שהציג בפני המתלוננת במסגרת מצג השווא אלא לצרכיו האישיים ובעיקר להימורים בחנות הפיס.**
7. הנאשם השתמש בהמחאות הפתוחות שניתנו לו על ידי המתלוננת באופן חופשי ובסכומים גבוהים יותר ממה שהתירה לו לכתחילה.
8. **הנאשם אמר למתלוננת בכזב שכל הכספים שהעבירה מגובים בחשבוניות, אך משביקשה לעיין בהם, התחמק.**
9. **הנאשם החזיר למתלוננת שיקים מחשבון הבנק של א.א. ע"ס 261,000 ₪, מתוכם כובדו 191,000 ₪ בלבד.**
10. **במהלך תקופת המרמה קיבל הנאשם מהמתלוננת במרמה ובגניבה סכום שלא יפחת מ-** 1,424,950 ₪, מתוכם 1,369,950 ₪ בשיקים פתוחים (פירוט ההמחאות שניתנו מצ"ב ומסומן כ**נספח ו'** המהווה חלק בלתי נפרד מכתב אישום זה) ועוד 55,000 ₪ בהעברות מהמתלוננת לחשבון הבנק של א.א. (פירוט ההעברות שניתנו מצ"ב ומסומן כ**נספח ז'** המהווה חלק בלתי נפרד מכתב אישום זה).
11. בנוסף לכך, ניסה הנאשם לגנוב מכספי המתלוננת סכום של 274,000 ₪ בשלושה שיקים פתוחים אותם כתב לפקודת ב.ב., אך השיקים חזרו ולא נפרעו.
12. במעשיו המתוארים, קיבל הנאשם מהמתלוננת כספים וגישה לרכושה ונכסיה במרמה בנסיבות מחמירות המתבטאות בריבוי עבירות המרמה, תחכומן, שיטתיותן והיקפן ושלח יד במרמה בכספים שהופקדו אצלו על מנת שישתמש בהם למטרות כמפורט.

**ב. הוראות החיקוק לפיה מואשם הנאשם**

1. **קבלת דבר במרמה בנסיבות מחמירות –** עבירה לפ**י** ס' 415 לחוק (ריבוי עבירות).
2. **גניבה בידי מורשה-** עבירה לפי סעיף 383(א)(2)+393(2) לחוק (ריבוי עבירות).
3. **ניסיון גניבה בידי מורשה-** עבירה לפי סעיף 383(א)(2)+393(2) בצירוף סעיף 25 לחוק (3 עבירות).

אישום 5- פרשת א.א.

* 1. העובדות

1. **בחודש דצמבר 2015 במועד שאינו ידוע במדויק למאשימה הכיר הנאשם את המתלוננת א.א. (להלן באישום זה: "**המתלוננת**") באמצעות אתר היכרויות ובין השניים נרקמה מערכת יחסים זוגית.**
2. **הנאשם הציג בפני המתלוננת מצג שווא לפיו הוא איש עסקים אמיד ובעליה של חנות "טבע נט". כמו כן תיאר כי הוא בעליו של הבניין בו נמצאת החנות, של "חניון שומרון" הקרוב לחנות ובעלים של שטחים בחדרה, בבאר שבע ועוד.**
3. **במהלך תקופת ההיכרות ביניהם סיפר הנאשם למתלוננת כי רכש שני עסקים נוספים- "השווארמה הירושלמית" ברחוב אגריפס 101 וחנות "כפר השעשועים" בבניין כלל בשותפות עם אדם נוסף (ח.ח.) הכל כמתואר גם באישומים שלעיל.**
4. **הנאשם סיפר למתלוננת בכזב כי לפני כמה שנים העסיק את אחיו כעובד בעסק שלו. האח ביצע, כביכול, עבירות מיסים והנאשם לקח את האשמה על עצמו ולכן ישב חצי שנה בכלא. הנאשם טען בפני א.א. שמסיבה זו, כביכול, הוא כעת פושט רגל ולא יכול שיהיה על שמו חשבון בנק.**
5. **הנאשם הוסיף וטען בפני א.א. בכזב, כי בעת שהיה בכלא הסתיר את נכסיו באמצעות "אנשי קש", על מנת להתחמק מרשויות המס.**
6. **במטרה לבסס את אמונה של המתלוננת בו, הציג לה הנאשם נסח טאבו של קרקע בחדרה על שם ד.ד., וטען שהנכס בבעלותו וכי השטח מוכן לבניה ו-40 דירות מתוך הפרויקט הן שלו, כל זאת בידיעה שאין הדבר אמת.**
7. **במועד שאינו ידוע במדויק עובר ליוני 2016 עבר הנאשם לגור עם המתלוננת וילדיה בבית שבבעלותה בצור הדסה.**
8. **ביום 26.6.16 עברו המתלוננת והנאשם להתגורר יחד בדירה ברחוב ... בירושלים (להלן: "**הבית...**"), זאת על פי דרישת הנאשם שביקש להתגורר עם המתלוננת בדירת יוקרה. גובה השכירות של הבית עמד על 16,000 ₪ בחודש. החוזה נחתם על שמה של המתלוננת ושכר הדירה שולם מחשבונה.**
9. **מאותה העת ועד אוגוסט 2018 (להלן: "**תקופת ההיכרות**") חיה המתלוננת בעידודו של הנאשם ויחד עמו חיים הנחזים להיות חיי מותרות. הנאשם הכניס כספים רבים לחשבונה של המתלוננת, מימן לה מספר טיסות לחו"ל, ניתוחים ועזרה משפטית לה ולילדיה.**
10. **על מנת לבסס את מצג השווא לפיו הוא איש אמיד ובעל השליטה ב"טבע נט", היה הנאשם מביא אחת לכמה זמן לבית בניות ארגזים מלאים באוכל אורגני יקר מ"טבע נט" ואף היה מחלק לאורחים שבאו אליהם.**
11. **במהלך תקופת ההיכרות, ועל מנת לשמר את מצג השווא ולהעמיקו, מימן הנאשם למתלוננת שלוש טיסות לחו"ל אותן הגדיר כנסיעות לטובת עסקיו. הנאשם אמר למתלוננת בכזב כי היא עתידה לפגוש שם אנשים שעובדים אתו, אף בפועל לא פגשה אף אחד. בכך יצר הנאשם מצג שווא לפיו הוא מנהל עסקים בחו"ל, זאת ביודעו שלא כך הדבר. כמו כן נהג הנאשם לתת למתלוננת כסף זר במזומן לצורך "בזבוזים בחו"ל", כלשונו.**
12. **הנאשם הסביר למתלוננת כי מאחר שהוא פושט רגל אין ביכולתו לפתוח חשבון בנק וכי יהיה עליו להשתמש בחשבון הבנק שלה מספר ... בבנק מזרחי טפחות בבית שמש לצורך קבלה והוצאה של כספים.**
13. **במועד שאינו ידוע במדויק למאשימה, בין החודשים אפריל- יוני 2016 ועם המעבר לבית בניות גברו הוצאות הבית משמעותית והמתלוננת, שנתנה בנאשם אמון מלא, אפשרה לו לפעול בחשבון שלה כבתוך שלו ולחתום בשמה על שיקים, זאת למטרת הוצאות משק הבית הגבוהות ואורח החיים שלהם.**
14. **הנאשם השתמש בהמחאות של המתלוננת, כך שברוב המקרים מילא אותן באופן עצמאי תוך שממלא עצמאית את חתימתה, ובחלק מהמקרים המתלוננת היתה חותמת עליהן והנאשם היה ממלא מוטב וסכום.**
15. **הנאשם אמר למתלוננת בכזב שהוא צריך שיהיה לו כסף נזיל לעסקיו על מנת לשלם משכורות לעובדים ולספקים ולכן אמר לה להגדיל את המשכנתא שלה ב-150,000 ₪ ביודעו שאין אמת בטענותיו אלו. כתוצאה ממצגי השווא הללו, הכספים הרבים שקיבלה מהנאשם והאמון שנתנה בו, עשתה המתלוננת כדבריו.**
16. **במועד שאינו ידוע במדויק למאשימה ביקש הנאשם מהמתלוננת לפתוח חשבון בנק נוסף בבנק איגוד בירושלים על מנת שתוכל לקחת עוד הלוואות. המתלוננת פתחה את חשבון הבנק מספר ... לבקשת הנאשם וכן ביקשה בחשבון זה הלוואה על סך 150,000 ₪ לבקשתו, אך הבנק לא אישר את ההלוואה. הנאשם פעל באופן מלא גם בחשבון הבנק הזה.**
17. **במקרים של העברות כספים גדולות או פעולות מעוררות חשד נהג הנאשם לתדרך את המתלוננת מה לומר לבנק וכיצד להסביר את ההעברות. כך למשל בחלק מהמקרים תדרך הנאשם את המתלוננת לומר בכזב לבנק שהיא נמצאת בהליך משפטי ומשפחתה עוזרת לה כלכלית ומשם מגיע הכסף, המתלוננת עשתה כדבריו.**
18. **הנאשם שלט שליטה מוחלטת בחשבונות הבנק של המתלוננת, ידע את הסיסמאות לצורך כניסה לחשבונות מהפלאפון או מהאינטרנט, כתב בעצמו פניות לבנק בשם המתלוננת תוך שעדכן אותה מה כתב ומה עליה לומר במקרה שיתקשרו אליה והכתיב לה במקרים אחרים מה עליה לכתוב לבנק.**
19. **המתלוננת, שסמכה על הנאשם ונתנה בו אמון מלא, שיתפה עמו פעולה ופעלה לפי הנחיותיו.**
20. **לנוכח מצג השווא המתואר לעיל אפשרה המתלוננת לנאשם לעשות שימוש בחשבונות הבנק שלה ובהמחאותיה.**
21. **השימוש הנרחב והגישה החופשית שקיבל הנאשם מהמתלוננת במרמה אפשרו את מימוש מעשי המרמה המתוארים בכתב אישום זה, תוך שהנאשם נמנע בערמה מהאיסור על החזקת חשבון בנק משלו לנוכח מצבו המשפטי.**
22. **הנאשם השתמש בחשבון הבנק של המתלוננת ובהמחאותיה לצורך העברת כספים שנחזו להיות תשואות על השקעות עבור מתלוננים אחרים בכתב אישום זה, בעוד שבכספי ההשקעה כביכול שנטל מהמתלוננים כמפורט בכתב אישום זה השתמש הנאשם לצרכים אחרים שלא לשמם ניתן לו הכסף.**
23. **בנוסף לכך, השתמש הנאשם בהמחאות מהחשבון כהמחאות בטחון למתלוננים אחרים בתיק, אשר הובילו להנחת דעתם של המתלוננים כי הכסף עתיד לחזור אליהם וכי מדובר באדם אמיד, ובאמצעות מצג כוזב זה קיבל הנאשם כספים נוספים במרמה.**
24. **כתוצאה מהגישה החופשית לחשבונה של המתלוננת אותה קיבל בכזב כמפורט לעיל ולנוכח התנהלותו של הנאשם נותרה המתלוננת בחובות בגובה של כ-400,000 ש"ח לפירעון הלוואות ומשכנתה שנטלה וכן נתבעה ב-350,000 ש"ח על ידי ט.ט..**
25. במעשיו המתוארים, קיבל הנאשם מהמתלוננת גישה לחשבונה ולהמחאותיה וכן את הנחת דעתם ואמונם של מתלוננים אחרים בתיק, זאת במרמה בנסיבות מחמירות המתבטאות בריבוי עבירות המרמה, תחכומן, שיטתיותן והיקפן.
26. **הוראות החיקוק לפיה מואשם הנאשם**

**1. קבלת דבר במרמה בנסיבות מחמירות –** עבירה לפ**י** ס' 415 לחוק העונשין, (להלן "החוק") (ריבוי עבירות).

אישום 6- פרשת י.י.

* + 1. העובדות

1. **י.י. (להלן באישום זה: "המתלונן") הוא אביה של א.א. ומהנדס במקצועו.**
2. **במסגרת מערכת היחסים בין א.א. לנאשם הכיר המתלונן את הנאשם.**
3. **הנאשם הציג גם בפני המתלונן את מצג השווא המתואר באישום 5 לעיל ועוד כמפורט להלן.**
4. **הנאשם לקח את המתלונן יחד עם אשתו ובתו א.א. לחדרה לראות פרויקט בניה. הנאשם הציג להם את הקרקע שבבעלות ד.ד. כקרקע המיועדת לבנית 40 יחידות דיור וטען בכזב כי היא בבעלותו. הנאשם אמר למתלונן כי מאחר שהוא מהנדס הוא יוכל להשתמש בשירותיו לצורך בניית הבתים בפרויקט שלו בחדרה. עוד אמר הנאשם בכזב כי הוא שותף עם ד.ד. בבית שבבעלותה בעיר גנים.**
5. **הנאשם לקח את המתלונן לחניון בירושלים שטען בכזב שבבעלותו והנחה את המפעיל לתת להם חניה חופשית.**
6. **הנאשם סיפר למתלונן בכזב כי יש לו כספות בבנקים בארץ ובחו"ל ולצורך ביסוס מצג השווא נתן למתלונן כסף זר במזומן כאשר הוא טס לחו"ל.**

**השקעות באינטרנט**

1. **במועד שאינו ידוע במדויק למאשימה עובר לחודש יוני 2016 פנה הנאשם למתלונן והציע לו להשקיע כספים בעסקאות שונות כפי שיפורט להלן.**
2. **הנאשם אמר למתלונן בכזב כי הוא עושה עסקאות בינלאומיות עבור "טבע נט" ו"ניצת הדובדבן" וסוחר במוצריהם ותיאר כי העסקאות נעשות באמצעות סוכנים בחו"ל שמגשרים בין מוכרים לקונים והרווחים מועברים ישירות לחשבון PayPal[[1]](#footnote-1) בבעלותו.**
3. **הנאשם הסביר למתלונן, כי פעם בשנתיים הוא מושך את הכספים שהצטברו בחשבון ה-PayPal, מביא אותם ארצה, ואז עושים חשבון מדויק של התשואה שמגיעה למשקיעים והוא מחזיר להם את הסכום. הנאשם הסביר כי PayPal מאפשרת לו לא לשלם מס על הכספים עד שהוא מושך את הכסף, דבר היוצר רווח נוסף.**
4. **הנאשם הגדיר את התשואה כ"דיבידנד" ואמר בכזב שהוא נותן למשקיע דיבידנד זמני באופן שוטף לפי אחוזים שהוא מחשב.**
5. **במטרה לשכנע את המתלונן באמיתות דבריו נתן הנאשם כדוגמה את ד.ד., אשר מוכרת למתלונן כאישה אמידה ומבעלי "טבע נט", וטען בכזב שהיא השקיעה אצלו סכומי כסף ומהדיבידנד שקיבלה רכשה דירות לילדיה.**
6. **הנאשם אמר למתלונן שאם יעביר אליו כספים הוא יכניס את זה להשקעות של "טבע נט" וכך המתלונן יקבל "דיבידנד" .**
7. **הנאשם הנחה את המתלונן לפעול כדלקמן- המתלונן יעביר את כספי ההשקעה לחשבון הבנק של בתו א.א., כך שהבנק לא יערים קשיים. הנאשם יחשב את סכום הרווח עבור ההשקעה ויעדכן את המתלונן. המתלונן יכתוב חשבונית על גובה סכום ההשקעה ל"טבע נט" תחת הכותרת "ייעוץ עסקי". המתלונן יקבל את הדיבידנדים מ"טבע נט" בכפוף לחשבוניות, או בהמחאות מחשבונות אחרים.**
8. **בחלק מהמקרים הנחה הנאשם את המתלונן להעביר את סכומי ההשקעה לחשבונות אחרים.**
9. **הנאשם הסתיר מג.ג. (להלן: "**ג.ג.**"), מבעלי "טבע נט", את סיכומו עם המתלונן ביחס למהות ההשקעה של המתלונן והשימוש בחשבוניות, ואמר לה בכזב שהמטרה להנפקת החשבוניות היא תשלום משכורת חודשית לנאשם ולעובדים נוספים וכן בעבור שיפוץ וייעוץ שביצע המתלונן.**
10. **הנאשם הנחה את המתלונן לכתוב בכזב כי החשבוניות הן עבור ייעוץ עסקי, זאת ביודעו כי הייעוץ היווה רק חלק קטן ביותר מהסכומים וכי בפועל המתלונן מקבל באמצעות החשבוניות תשואות על השקעתו לכאורה.**
11. **המתלונן, שהאמין במצג השווא, ראה בנאשם בעלים של "טבע נט" וחשב כי הוא משקיע בסחר במוצרי החנות. אי לכך העביר בין החודשים יולי 16 ועד מרץ 18 חשבוניות ל"טבע נט" על סך 349,070 ₪ וקיבל באמצעות חלקן את הדיבידנדים על השקעתו.**
12. **במועד שאינו ידוע במדויק למאשימה, סביב חודש אפריל 2018, התקיימה פגישה בה נכחו ג.ג., הנאשם והמתלונן. בפגישה זו נקבע כי החל מאותו מועד יעביר המתלונן חשבוניות בסכום קבוע של 35,000 ₪ פלוס מע"מ, סה"כ 40,950 ₪, ל"טבע נט" בכל חודש. הנאשם הסביר לג.ג. בכזב כי זו תהיה דרכה לשלם שכר לעובדי חנות השווארמה (המוזכרת לעיל) ולו עצמו, ולמתלונן הסביר כי בדרך זו יעביר לו את כספי ההשקעות.**
13. **לאחר הפגישה ועד לספטמבר 18 העביר המתלונן 3 חשבוניות נוספות, כל אחת על סך 40,950 ₪. החשבונית השלישית בוטלה על ידי ג.ג..**
14. **בין החודשים יוני 2016 ועד לספטמבר 2018 (להלן: "**תקופת המרמה**") קיבל הנאשם במרמה ובגניבה סכום שלא יפחת מ- 3.2 מיליון ₪ מהמתלונן לצורך השקעה במכירות באינטרנט באופן הבא: 445,000 ₪ בהמחאות לפקודת ב.ב.** (פירוט ההמחאות שניתנו מצ"ב ומסומן כ**נספח ח'** המהווה חלק בלתי נפרד מכתב אישום זה)**, 105,000 ₪ בהמחאות לחשבונה של א.א. (**פירוט ההמחאות שניתנו מצ"ב ומסומן כ**נספח ט'** המהווה חלק בלתי נפרד מכתב אישום זה)**, 2,563,500 ₪ בהעברות לחשבון הבנק של א.א. בבנק מזרחי טפחות ו-75,000 ₪ בהעברות לחשבון הבנק של א.א. בבנק איגוד.** (פירוט ההעברות שניתנו מצ"ב ומסומן כ**נספח י'** המהווה חלק בלתי נפרד מכתב אישום זה)
15. במהלך תקופת המרמה, כחלק ממצג השווא ובמטרה להניח את דעתו של המתלונן ולשמר את אמונו העביר לו הנאשם סכומי כסף אשר נחזו להיות התשואות. סה"כ החזיר הנאשם למתלונן סכום של כ- 1,273,210 ₪ בדרכים שונות.
16. **הנאשם אמר למתלונן כי בנוסף להחזר סכום ההשקעה יקבל "דיבידנד" מרווחי ההשקעה על סך 1,172,340 ₪ , זאת ביודעו כי הכספים לא הושקעו בדבר וכי לא צפוי להיות רווח, המתלונן לא קיבל את ה"דיבידנד" האמור.**
17. **ביום 4.7.18 הגיע הנאשם לביתו של המתלונן ואמר כי הוא מעונין להסדיר אתו את התשלום. המתלונן חשב את יתרת הקרן והדיבידנד שהגיע לו ונקב בסכום. בתגובה הוציא הנאשם פנקס שיקים של "טבע נט", כתב המחאה על סך 2,933,000 ₪, ואמר למתלונן בכזב כי עד סוף ספטמבר יקבל את כספי ההשקעה כולם ואז ישיב לו את הסכום. בגב השיק, ועל מנת לחזק את מצג השווא, כתב הנאשם** "עבור פדיון הכסף מסיטי בנק סינגפור".
18. **הנאשם נתן את המחאת הביטחון ביודעו כי אין ל"טבע נט" את הסכום האמור וביודעו שאין חובה על הבנקאי לפרוע את השיק.**
19. במהלך תקופת המרמה סיפר הנאשם למתלונן על חנות "כפר השעשועים" שבבעלותו והציע למתלונן שיעביר כספים להשקעה בחנות וכך יהפוך לשותף בה, זאת במטרה לקבל מהמתלונן עוד כספים ומבלי שבכוונתו להשקיע את הכספים בחנות. המתלונן העביר לנאשם סכום שאינו ידוע במדויק למאשימה לצורך השקעה זו.
20. **הנאשם ביצע את האמור לעיל, במטרה לייצר תנועת כספים גדולה בחשבון שתאפשר לו לבסס את התכנית המרמה כולה, וזאת בידיעה שאין באמת השקעות בחו"ל ולא היה בכוונתו להשקיע את הכסף. באמצעות כספו של המתלונן ביסס הנאשם את מצג השווא כלפי המתלוננים האחרים לפיו הוא אדם אמיד ובעל עסקים רבים ועל בסיס המצג קיבל כספים נוספים במרמה.**
21. במעשיו האמורים, קיבל הנאשם מהמתלונן כספים רבים ואת הנחת דעתם של מתלוננים אחרים, זאת במרמה בנסיבות מחמירות המתבטאות בריבוי עבירות המרמה, שיטתיותן והיקפן, שלח יד במרמה בכספים שהופקדו אצלו על מנת שיישתמש בהם למטרות כמפורט והוציא שיק שמשך והוא יודע שאין חובה על הבנקאי לפרוע את השיק.
    * 1. **הוראות החיקוק לפיה מואשם הנאשם**
22. **קבלת דבר במרמה בנסיבות מחמירות –** עבירה לפ**י** ס' 415 לחוק העונשין, (להלן "החוק") (ריבוי עבירות).
23. **מתן צ'ק ללא כיסוי**- סעיף 432 לחוק העונשין.
24. **גניבה בידי מורשה-** עבירה לפי סעיף 383(א)(2)+393(2) לחוק (ריבוי עבירות).

אישום 8- עבירות פשיטת הרגל

* + 1. העובדות

1. ביום 24.4.17 הגיש הנאשם בקשה למתן צו כינוס בבית המשפט המחוזי בבאר שבע. במסגרת הבקשה הצהיר הנאשם כי הוא מתגורר באילת אך ללא מקום מגורים קבוע, מתפרנס מאיסוף בקבוקים למחזור כ-2,500 ₪ בחודש וחובותיו מגיעים ל- 12,122,111.26 ₪ ל-23 נושים.
2. ביום 19.6.17 הוצא לנאשם צו כינוס נכסים (להלן: "**צו הכינוס**") במסגרת תיק פש"ר ...., במסגרתו, נקבע כי על הנאשם להגיש לכונס הרשמי או למנהל המיוחד, אחת לחודשיים, דו"ח על הכנסותיו והוצאותיו והוטלו עליו ההגבלות המפורטות בסעיף 42א לפקודת פשיטת הרגל, התש"ם – 1980.
3. עורך דין שפירא עופר מונה למנהל מיוחד על נכסי הנאשם.
4. בהיותו פושט רגל, חב הנאשם בחובות דיווח, מסירת מידע, גילוי נכסים ומסירת נכסים, הן כלפי הכנ"ר והן כלפי הנאמן, לפי פקודת פשיטת הרגל, התש"ם – 1980.
5. במסגרת הליך פשיטת הרגל, הגיש הנאשם דו"ח לכונס הנכסים הרשמי לגבי חודשים יולי- אוגוסט 2017 (להלן: "**דו"ח הביניים**"), בו הצהיר, בכזב, כי הוא משתכר מאיסוף בקבוקים כ- 2,550 ₪ לחודש. וכי הוצאותיו סה"כ כ-2,700 ₪ בחודש.
6. במסגרת הליך פשיטת הרגל, הגיש הנאשם דו"ח נוסף לכונס הנכסים הרשמי לגבי חודשים ספטמבר- אוקטובר 2017 (להלן: "**דו"ח הביניים** **השני**"), בו הצהיר, בכזב, כי הוא משתכר מאיסוף בקבוקים כ-2600 ₪ לחודש, וכי הוצאותיו כ-2,700 ₪ בחודש.
7. הנאשם לא דיווח לנאמן או לכונס הנכסים הרשמי על נכסיו ועל הכנסותיו, המפורטים בכתב אישום זה, לא דיווח על העסקאות המפורטות בכתב אישום זה, לא מסר לנאמן כספים ונכסים אלה והשתמש בחשבונות ובהמחאות הרשומים על שם אחרים, על מנת להסוות פעילותו בהם.
8. במעשיו כמתואר, לאחר שניתן צו כינוס, נמנע הנאשם במזיד למסור נכסים שבהחזקתו או בשליטתו לכונס הרשמי או לנאמן ולא גילה לנאמן או לכונס הרשמי את כל נכסיו, הפר הגבלות שהוטלו עליו, ביצע מעשים ומחדלים במרמה וכן תוך שנתיים לפני שהוגשה בקשת פשיטת הרגל, הגדיל או גרם להגדיל במידה ניכרת את חודל- פרעונו על ידי הימורים או על ידי השקעות נמהרות ומסוכנות, שאין להם כל קשר לעסקו או למסחרו.
   * 1. **הוראות החיקוק לפיה מואשם הנאשם:**
9. **מניעת גילוי נכסים -** עבירה לפי סעיף 214 לפקודת פשיטת הרגל [נוסח חדש], תש"ם – 1980 (להלן: הפקודה).
10. **אי גילוי נכסים –** עבירה לפי סעיף 216(1) לפקודה.
11. **הפרת הגבלות-** עבירה לפי סעיף 214א(ב) בצירוף סעיף 42א לפקודה**.**
12. **מעשים ומחדלים במרמה-** עבירה לפי ס' 216 ס"ק (1)+(3)+(4)+(5)+(6) לפקודה**.**
13. **הימורים והשקעות מסוכנות-** עבירה לפי ס' 220 (א) ס"ק (1)לפקודה.

**אישום 9 (עבירות מס)**

1. **העובדות:**
   1. בשנת 2015, כמתואר בכתב האישום, החל הנאשם לעבוד עבור "טבע נט". במהלך הזמן רכש הנאשם את אמונן של בעלות "טבע נט", והן הרחיבו את תחומי עיסוקו ואחריותו במסגרת פעילותה של החנות. "טבע נט" שילמה לנאשם שכר, תחילה בסכומים נמוכים וככל שהתקדם, האמיר שכרו. הנאשם לא הודיע לפקיד השומה על משלח ידו במסגרת "טבע נט".
   2. בתקופה הרלבנטית לכתב האישום, היה הנאשם חייב להגיש לפקיד השומה דין וחשבון על הכנסותיו בכל שנת מס, בהתאם להוראות פקודת מס הכנסה (נוסח חדש), תשכ"א – 1961 וכן היה חייב לנהל ספרים ופנקסי חשבונות בהתאם לחוק.
   3. בשנות המס הרלבנטיות לכתב אישום זה, שנים 2016-2018, הנאשם לא הגיש דו"חות לפקיד שומה ולא דיווח על תקבוליו בהתאם להוראות פקודת מס הכנסה (נוסח חדש), התשכ"א – 1961, הכל במזיד ובכוונה להתחמק מתשלום מס.
   4. הנאשם לא דיווח על תקבוליו בסך כולל שלא יפחת מ- **7,898,719 ₪,** זאת במזיד ובכוונה להתחמק מתשלום מס כמפורט להלן:

|  |  |  |  |  |  |
| --- | --- | --- | --- | --- | --- |
|  | **המשלם** | **2016** | **2017** | **2018** | **סה"כ** |
| **1** | **ט.ט.** | ₪ 429,437 | ₪991,303 | ₪90,000 | ₪1,510,740 |
| **2** | **י.י.** | ₪1,100,000 | ₪1,135,000 | ₪953,500 | ₪3,188,500 |
| **3** | **ד.ד.** | \*\*\* | ₪360,000 | ₪1,064,950 | ₪1,424,950 |
| **4** | **ז.ז.** | \*\*\* | ₪400,000 | ₪420,000 | ₪820,000 |
| **5** | **יא.יא.** | \*\*\* | \*\*\* | ₪39,387 | ₪39,387 |
| **6** | **טבע נט** | ₪58,147 | ₪102,515 | ₪754,480 | ₪915,142 |
|  | **לפי שנה** | ₪1,587,584 | ₪2,988,818 | ₪3,321,817 | ₪**7,898,719** |

* 1. הנאשם, שבתקופה הרלוונטית לכתב האישום לא היה בבעלותו חשבון בנק, קיבל את הכספים מ"טבע נט" המפורטים בשורה 6 בטבלה שלעיל, דרך אנשים אחרים או במזומן כמפורט להלן:
  2. לב.ב.- כ- 564,780 ₪ (מפורט ב**נספח א'**).
  3. לא.א., כ- 36,150 ₪ (פירוט ההמחאות שניתנו מצ"ב ומסומן כ**נספח יא'** המהווה חלק בלתי נפרד מכתב אישום זה).
  4. לי.י., כ- 210,062 ₪ (פירוט ההמחאות שניתנו מצ"ב ומסומן כ**נספח יב'** המהווה חלק בלתי נפרד מכתב אישום זה).
  5. כספים שקיבל כשכר במזומן מ"טבע נט" בשנת 2016- 38,000 ₪
  6. במהלך התקופה האמורה החזיר הנאשם חלק מהכספים למתלוננים כפי שתואר לעיל בכתב האישום.
  7. הנאשם הנחה את י.י., כאמור באישום 7, למסור חשבוניות עבור ייעוץ עסקי ל"טבע נט" ולקבל עבורם כספים אשר נחזו להיות כספי תשואה, זאת ביודעו כי י.י. לא נתן ייעוץ עסקי בסכומים הנקובים. בכך הרשה לקיים פנקסי חשבונות כוזבים.
  8. במעשיו המתוארים לעיל, לא הודיע הנאשם על תחילת התעסקות, לא קיים דרישות מסוימות, לא הגיש דו"חות על הכנסותיו, השתמש במרמה, ערמה או תחבולה בכוונה להתחמק ממס והרשה לאחר לקיים פנקסי חשבונות כוזבים.

**ב. הוראת החיקוק שלפיה מואשם הנאשם :**

**אי הודעה על התחלת התעסקות**- עבירה לפי סעיף 215 לפקודת מס הכנסה (נוסח חדש), התשכ"א – 1961 (להלן: "הפקודה").

**אי קיום דרישות מסוימות-** עבירה לפי סעיף 216(4) לפקודה.

**שימוש במרמה, ערמה ותחבולה –** עבירה לפי סעיף 220(5) לפקודה (3 עבירות)

**שימוש במרמה, ערמה ותחבולה –** עבירה לפי סעיף 220(4) לפקודה.

**הכין, ניהל או הרשה לאחר להכין או לנהל, פנקסי חשבונות כוזבים או רשומות אחרות כוזבות**- עבירה לפי סעיף 117(ב)(6) לחוק מס ערך מוסף, תשל"ז-1975.

**אישום 10 (הלבנת הון)**

1. **העובדות:**
   1. הכספים אשר קיבל הנאשם במרמה כתוצאה ממצגי השווא המפורטים בכתב אישום זה, או כשכר לכאורה, בסכום שלא יפחת מ-**7,614,507** ₪ (להלן: "**כספי המרמה**") מהווים "רכוש אסור" כהגדרתו בחוק איסור הלבנת הון, התש"ס – 2000.
   2. בתקופה הרלבנטית לכתב האישום, ביצע הנאשם בכספי המרמה, בעצמו או באמצעות אחרים מטעמו, פעולות כמפורט להלן, הכל במטרה להסתיר או להסוות את מקור הכספים, זהות בעל הזכויות בהם, מיקומם, תנועותיהם או עשיית פעולות בהם :
2. הנאשם פעל לקבל את שכרו וכספים נוספים כמפורט בכתב האישום לעיל באמצעות אחרים, זאת על מנת להסתיר או להסוות את זהות בעלי הזכויות בכספים שהתקבלו אצלו. כספים אלה התקבלו במרמה במסגרת מצג שווא לפיו הוא עתיד להשקיע באמצעותם בפרויקטים שונים כמפורט לעיל, או כשכר על עבודתו.
3. הנאשם השתמש בחלק גדול מהכספים שקיבל במרמה ובגניבה כמפורט באישומים לעיל, בהיקף שאינו ידוע במדויק למאשימה, אף לכל הפחות בסך של 3,647,780 ₪ , לצורך הימורים בחנות לממכר פיס, זאת על מנת להסתיר או להסוות את זהות בעל הזכויות בכספי המרמה שהתקבלו באותן עסקאות.
4. בחלק מהעסקאות המפורטות מעלה, הנחה הנאשם את המתלוננים כיצד לפעול באופן שלא ימשוך את תשומת לבם של הרשויות או של הבנקים, ותדרך אותם כיצד עליהם להתנהל במקרה ויעלו חשדות או שיישאלו שאלות. בין היתר הנחה לתאר כי מדובר בבני משפחה שמסייעים אחד לשני בהליכים משפטיים, שיפוץ וכו'. בכך מסר מידע כוזב, במטרה שלא יהיה דיווח לפי סעיף 7 לחוק איסור הלבנת הון, תש"ס- 2000 (להלן באישום זה: "החוק").
5. לצורך מצג השווא לפיו משלם הנאשם כספי תשואה על השקעות או המחאות בטחון, השתמש הנאשם בחשבון הבנק של זוגתו א.א. ושל "טבע נט", זאת על מנת להסוות את מקור כספי המרמה, מיקומם ותנועותיהם.
6. במספר מקרים, השתמש הנאשם בכספים מחשבון הבנק של א.א. זוגתו או בהמחאות של "טבע נט" לצרכיו הפרטיים. זאת על מנת להסתיר או להסוות את זהות בעל הזכויות בכספי המרמה , מיקומם ותנועותיהם. הנאשם עשה זאת מבלי שהצהיר כי הוא נהנה בחשבונה של א.א., כמתחייב בחוק בסעיף 7.
7. הנאשם השתמש בכספים שהלבין על מנת להמשיך ולתחזק את מצג השווא ובכך קיבל כספים נוספים במרמה מהמתלוננים.
8. הנאשם עשה פעולות בכספים ביודעו שהם רכוש אסור בשווי של מעל 150,000 ₪ לפחות בכמה פעולות בתוך תקופה של חודשיים.
   1. במעשיו המתוארים לעיל, עשה הנאשם פעולות ב"רכוש אסור" כהגדרתו בסעיף 3(א) לחוק במטרה להסתיר או להסוות את מקורו, את זהות בעלי הזכויות בו, את מיקומו, את תנועותיו או עשיית פעולה בו וכן עשה פעולות ב"רכוש אסור" כהגדרתו בסעיף 3(א) לחוק בידיעה שהוא רכוש אסור וכאשר ה"רכוש האסור" הינו בשווי כולל העולה 150,000 ₪ בחודשיים וכן מסר מידע כוזב, במטרה שלא יהיה דיווח לפי סעיף 7 וכדי לגרום לדיווח לא נכון.
9. **הוראות החיקוק שלפיהן מואשם הנאשם:**
10. **איסור הלבנת הון** – עבירה לפי סעיף 3(א) לחוק איסור הלבנת הון, התש"ס – 2000 (להלן: "החוק").
11. **איסור הלבנת הון**- עבירה לפי סעיף 3(ב)(2) לחוק.
12. **איסור עשיית פעולה ברכוש אסור** – עבירה לפי סעיף 4 לחוק.

**עדי התביעה:**

1. .....

**הדס עמיר, עו"ד  
עוזרת בפרקליטות מחוז י-ם (פלילי)**

‏‏י"ד כסלו תש"פ

‏12 דצמבר 2019

פמ''י 3721/18

תיקי פל"א 266719/2018+ 380414/2018+ 38703/2018+ 417236/2018

**הודעה לנאשם**

הנאשם יכול לבקש שימונה לו סנגור ציבורי אם מתקיים בו אחד מהתנאים לזכאות נאשם לייצוג המנויים בסעיף 18(א) לחוק הסנגוריה הציבורית, תשנ"ו – 1995.

הודעה לבית-המשפט בהתאם להוראת סעיף 15א'(א) לחוק סדר הדין הפלילי [נוסח משולב] התשמ"ב – 1982

המאשימה מודיעה בזאת, כי קיימת אפשרות לפיה יתבקש בית המשפט להטיל על הנאשם עונש מאסר בפועל, אם יורשע בתיק זה.

1. פייפאל הולדינגס בע"מ (להלן: PayPal) היא חברת מסחר אלקטרוני אמריקאי, המאפשרת ביצוע פעולות פיננסיות, כגון קבלת והעברת כספים, וביצוע תשלומים עבור רכישות באמצעות אינטרנט ברחבי העולם. השימוש ב-PayPal מצריך פתיחת חשבון PayPal פרטי, אליו יש לקשר כרטיס אשראי או חשבון בנק. [↑](#footnote-ref-1)